Jaanuar 2012

Jaanuar 2012, kroonika

2012. aasta jaanuar algas pühapäeval ja lõppes 31 ööpäeva pärast teisipäeval.

1. jaanuar

 Argentinas hukkus tulirelvaga hooletu ringikäimise tagajärjel Río Negro provintsi kuberner Carlos Soria. Tema kohuseid asus täitma asekuberner Alberto Weretilneck.
 Euroopa kultuuripealinna rolli võtsid Tallinnalt ja Turult üle Portugali linn Guimarães ja Sloveenia linn Maribor.
 Euroopa Liidu eesistujariigi volitused võttis Poolalt üle Taani.
 Iirimaa võttis Leedult üle Euroopa Julgeoleku- ja Koostööorganisatsiooni eesistujamaa kohustused.
 Jaapani idarannikul, sealhulgas pealinnas Tōkyōs toimus maavärin tugevusega 7 palli Richteri skaalal. Maavärina epitsenter asus Tōkyōst 560 kilomeetri kaugusel lõunas Torishima saare piirkonnas. Ohvritest ja purustustest esialgu andmeid ei ole.
 Nigeeria valitsus hakkas ellu viima kava riiklike kütusetoetuste kaotamiseks. Riik kulutas 2011. aastal kütusehindade madalal hoidmiseks ligi 8 miljardit USA dollarit ja kavatseb edaspidi suunata osa sellest rahast infrastruktuuri arendamisse.
 Norras Trondheimis tekkinud umbes 350 meetri pikkuse ja 50 meetri laiuse maalihke tõttu evakueeriti kümneid inimesi.
 Palestiina (Gaza tsooni) Ḩamāsi valitsuse peaminister Ismāʿīl Haniyya alustas ametlikku visiiti Türgis, kohtudes visiidi esimesel päeval Türgi peaministri Recep Tayyip Erdoğaniga.
 Šveitsis astus ametisse liidupresident Eveline Widmer-Schlumpf. Uue Liidunõukogu liikmena astus ametisse Alain Berset.
 Transnistrias leidis hommikul aset vahejuhtum, kus Venemaa rahuvalvesõdur avas tule piiripunktis peatumast keeldunud Moldova kodaniku pihta, kes sai raskelt haavata ja suri hiljem samal päeval haiglas.
 ÜRO Julgeolekunõukogu roteeruvateks liikmeteks said Bosnia ja Hertsegoviina, Brasiilia, Gaboni, Liibanoni ning Nigeeria asemel Aserbaidžaan, Guatemala, Maroko, Pakistan ja Togo.
 UNESCO Eesti Rahvusliku Komisjoni peasekretärina asus tööle Kerli Gutman.
 Eestis Harju maakonnas Rae vallas asuv Peetri küla sai aleviku staatuse.
 Eestis tõusis alampalk 278,12 eurolt 290 euroni.
 Eesti Gaas tõstis kodutarbijatele müüdava maagaasi keskmist kaalutud hinda 5 eurosenti ühe kuupmeetri kohta, mis tähendas umbes 15 protsendi suurust hinnatõusu.

2. jaanuar

 Bangladeshi valitsus kiitis heaks seaduseelnõu, mis keelab riigis igasuguse pornograafilise sisuga materjali tootmise ja levitamise, nähes selle eest ette kuni 10-aastase vabadusekaotuse ja trahvi summas 6000 USA dollarit.
 Kreekas algas 2012. aasta esimene streik, millest võtsid osa arstid ja apteekrid. Streigi kestuseks kavandati neli päeva.
 Küprosel Suurbritanniale kuuluva Akrotiri lennuväebaasi juures toimunud meeleavaldusel, kus nõuti baasi sulgemist, puhkesid kokkupõrked meeleavaldajate ja politsei vahel. Vahistati kaks inimest, Küprose ajakirjanduse andmetel sai viis inimest vigastada.
 Poolas vahistati Venemaa poolt tagaotsitavaks kuulutatud endine Moskva oblasti aseprokurör Aleksandr Ignatenko, keda kahtlustatakse altkäemaksu võtmises põrandaaluste kasiinode võrgustiku tegevuse lubamise eest.
 Senegali muusik Youssou N'Dour teatas oma kavatsusest kandideerida presidendivalimistel.
 Türgis Kırıkkale provintsis Yahşihani ringkonnas asuvas sõjaväe laskemoonalaos toimus kohaliku aja järgi kell 00.30 plahvatus, milles hukkus plahvatuse ajal laohoones viibinud kolm töölist.
 Türgi majandusminister Zafer Çağlayan avalikustas Türgi 2011. aasta ekspordistatistika, mille kohaselt kasvas Türgi eksport perioodil detsembrist 2010 kuni detsembrini 2011 18,2 protsenti ja jõudis 134,6 miljardi USA dollarini. Tegemist on suurima ekspordi kasvuga kogu Türgi Vabariigi ajaloos.
 Ungari pealinnas Budapestis toimus kümnete tuhandete osavõtjatega meeleavaldus eelmisel päeval jõustunud põhiseaduse paranduste vastu.
 Eestis asus Estonian Business Schooli rektori kohuseid täitma professor Arno Almann. Senine rektor Peeter Kross lahkus tervislikel põhjustel ametist 16. novembril 2011.
 Eesti Jalgpalliajakirjanike Klubi kuulutas 2011. aasta jalgpalliauhinna Hõbepall võitjaks Eesti jalgpallikoondise ründaja Konstantin Vassiljevi. Auhinna toonud väravaks oli seisuni 2:1 viinud tabamus mängus Põhja-Iirimaa jalgpallikoondisega 7. oktoobril 2011.

3. jaanuar

 Ameerika Ühendriikides Iowa osariigis toimus üks esimesi tähtsamaid 2012. aasta presidendivalimiste eelvalimiste voorusid, kus osalesid Vabariikliku Partei ametlikuks presidendikandidaadiks pürgivad poliitikud. Esimest ja teist kohta asusid jagama Mitt Romney ja Rick Santorum, kolmandaks jäi Ron Paul.
 Burkina Fasos vabastati ametist tolliameti ülem Ousmane Guiro, kelle valdusest leiti kohvrid ligi 4 miljoni USA dollariga, mille päritolu mees ei suutnud selgitada.
 Egiptuses algas parlamendivalimiste kolmas ja viimane voor.
 India autotootja Bajaj Auto esitles uut säästuauto mudelit Bajaj RE60, mis peaks pakkuma konkurentsi seni säästuautode turgu valitsenud Tata Nanole.
 Indoneesias Lomboki saarel lõppes ülemaailmse füüsikaolümpiaadi finaalvõistlus, kus osales 109 õpilast 15 riigist. Eestit esindanud Tartu Ülikooli füüsikatudeng Ants Remm pälvis võistluse üldarvestuses teise koha.
 Liibüa pealinnas Tripolis toimusid verised kokkupõrked kahe relvarühmituse võitlejate vahel. Tulevahetuses sai surma neli ja vigastada veel viis inimest.
 Läti keskvalimiskomisjon määras vene keelele teise riigikeele staatuse andmise küsimuses korraldatava rahvahääletuse kuupäevaks 18. veebruari.
 Marokos tegi peaminister Abdelilah Benkirane teatavaks oma valitsuskabineti koosseisu.
 Marshalli Saarte parlament valis riigi uueks presidendiks Christopher Loeaki, kes pälvis 21 parlamendiliikme toetuse. Tema vastaskandidaati, senist presidenti Jurelang Zedkaiat toetas 11 liiget.
 Saksamaa liidupresident Christian Wulff sattus meedia terava kriitika alla seoses oktoobris 2008 ühe suurärimehe abikaasa vahendusel saadud soodsa intressiga kodulaenuga suuruses 500 000 eurot. Skandaali võimendas asjaolu, et ajalehe Bild väitel püüdis Wulff takistada ajalehte informatsiooni avaldamast, ähvardades väljaannet juriidiliste meetmetega.

4. jaanuar

 Ameerika Ühendriikides lahkus ametist katoliku kiriku Los Angelese vikaarpiiskop Gabino Zavala, kes oli detsembris tunnistanud, et tal on salaperekond, kus kasvab kaks teismelist last.
 Ameerika Ühendriikides teatas Vabariikliku Partei presidendikandidaadiks pürginud Michele Bachmann pärast kesist tulemust Iowa eelvalimistel, et loobub edasises valimisvõitluses osalemast.
 Iraagi peaminister Nūrī al-Mālikī vahetas ajutiselt välja ministrid, kes olid otsustanud tema valitsuskabineti tegevust boikoteerida. Peaministriga tülli läinud ministrid kuuluvad Iraagi Rahvuslikku Liikumisse, mille ühte juhti, riigi asepresidenti Tariq al-Hashemit soovib peaminister terrorismisüüdistuse alusel vahistada.
 Kreeka endine peaminister Geórgios Papandréou noorem teatas, et loobub 2012. aasta suve jooksul oma erakonna Panhellenistliku Sotsialistliku Liikumise (PASOK) esimehe ametist.
 Saksamaa liidupresident Christian Wulff teatas vastuseks eelmisel päeval meedias esitatud üleskutsetele, et ei kavatse ametist tagasi astuda.
 Venemaal vabastati vahi alt opositsioonilise liikumise Vasakrinne juht Sergei Udaltsov, kes mõisteti 25. detsembril 2011 10 päevaks vangistusse. Tervisliku seisundi tõttu kandis Udaltsov oma karistuse ära haiglas politsei valve all. 
 Eesti Ajaloomuuseumi Maarjamäe lossis Tallinnas avati pidulikult Eesti filmi 100. juubeliaasta. Juubeliaasta avasündmuseks oli Eesti Joonisfilmi Stuudio koostatud näituse "Inimese ja joone uuringud aastast 1971" avamine, millel osales ka kultuuriminister Rein Lang.

5. jaanuar

 Ameerika Ühendriikide president Barack Obama avalikustas Ameerika Ühendriikide uue kaitsestrateegia, mis näeb ette kaitsevägede ulatusliku vähendamise ning tähelepanu keskendamise Aasiale ja Vaikse ookeani piirkonnale. Kokku kärbitakse riigi sõjalisi kulutusi järgmise kümnendi kestel 450 miljardi USA dollari ulatuses.
 Bosnias ja Hertsegoviinas asus valitsust moodustama Vjekoslav Bevanda.
 Egiptuses Kairos toimunud kohtuprotsessil riigi ekspresidendi Ḩusnī Mubāraki üle nõudsid prokurörid talle, tema endisele siseministrile ja veel kuuele kõrgele julgeolekuametnikule surmanuhtlust, pidades neid täielikult vastutavaks meeleavaldajate tapmise eest Araabia kevade rahutuste ajal.
 Filipiinidel Mindanao saare lõunaosas Compostela Valley provintsis toimus kohaliku aja järgi kella 3 ajal maalihe, milles sai tugevalt kannatada Pantukani küla. Hukkus 25 inimest, veel vähemalt 100 inimest jäi esialgu kadunuks.
 Iraagi lõunaosas ja riigi pealinnas Bagdadis toimusid mitmed šiiitide vastu suunatud pommirünnakud, milles hukkus kokku 72 inimest ja sai haavata enam kui 130 inimest.
 Jamaical vannutati peaministrina ametisse Portia Simpson-Miller.
 Mehhiko president Felipe Calderón avas riigi põhjaosas Lääne-Sierra Madre mäeahelikus 403 meetri kõrgusel asuva Baluarte silla. Uue silla puhul on tegemist maailma kõrgeimal asuva vantsillaga.
 Nigeeria põhjaosas Gombe linnas toimus järjekordne rünnak kristlikule kirikule. Relvastatud mehed tungisid jumalateenistuse ajal kirikusse, tapsid seal kuus ja vigastasid veel kümmet inimest. 
 Rootsis sai teatavaks, et valitsus on detsembris 2011 usuühinguna registreerinud 19-aastase filosoofiaüliõpilase Isak Gersoni asutatud Kopimismi kiriku, mille keskseks uskumuseks ja veendumuseks on õigus faile vabalt jagada ja levitada.
 Saudi Araabias jõustus seadus, mille kohaselt tohivad naistepesu kauplustes töötada edaspidi ainult naistöötajad.
 Sloveenias tegi president Danilo Türk valimiste võitjale Zoran Jankovićile ülesandeks moodustada uus valitsus.
 Somaalia pealinnas Muqdishos puhkes parlamendi esimehe valimistel tüli parlamendiliikmete vahel, mis kasvas üle vägivaldseks kakluseks. Mitmed liikmed kasutasid oma kolleegide ründamiseks sulepäid; kolm parlamendiliiget said nii tõsiseid vigastusi, et vajasid haiglaravi.
 Suurbritannia välisminister William Hague alustas ametlikku visiiti Birmas, olles esimene Suurbritannia välisminister, kes seda riiki pärast 1955. aastat on külastanud.
 Türgi kohus väljastas korralduse armee kindralstaabi endise ülema kindral İlker Başbuği vahistamiseks, kahtlustades teda seotuses peaminister Recep Tayyip Erdoğani valitsuse vastu kavandatud väidetava Ergenekoni vandenõuga.
 Eesti valitsus kiitis heaks maagaasiseaduse muudatused, mis ei luba alates 2015. aastast samal firmal evida kontrolli nii gaasi põhivõrkude kui ka gaasi tootmise või müügi üle. Sisuliselt kohustab seadusemuudatus aktsiaseltsi Eesti Gaas müüma oma ülekandevõrgu või arvestama selle sundvõõrandamisega riigi poolt.
 Eesti valitsus kiitis heaks mitmed seadusemuudatused, mis võimaldavad edaspidi ülikoolidel sõlmida doktorantidega nooremteaduri töölepinguid ja maksta doktorantidele senisest doktoranditoetusest kõrgemat töötasu.
 Eesti valitsus otsustas avada Eesti suursaatkonna India pealinnas New Delhis.
 Eesti Filmiajakirjanike Ühing määras 2011. aasta filmi auhinna Jaan Tootseni dokumentaalfilmile "Uus Maailm".

6. jaanuar

 Aafrika Liit kohustas Etioopiat oma väed Somaaliast välja viima ja loovutama enda kontrolli all olevad alad Aafrika Liidu väeüksustele.
 Argentina presidendi Cristina Fernández de Kirchneri pressiesindaja teatas, et 4. jaanuaril presidendile sooritatud operatsioon näitas, et tal ei olnudki kilpnäärmevähki nagu eelmisel aastal teatati.
 Jamaica uus peaminister Portia Simpson-Miller teatas oma valitsuskabineti ametisse vannutamise järel peetud kõnes, et Jamaica peaks loobuma Suurbritannia monarhi tunnustamisest riigipeana ja kuulutama välja vabariigi.
 Lõuna-Aafrika Vabariigi valitsev erakond Aafrika Rahvuskongress alustas oma asutamise 100. aastapäeva pidustusi.
 Nigeeria põhjaosas korraldas islamiliikumine Boko Haram seeria rünnakuid kristlaste ja kristlike pühakodade vastu, tulistamistes hukkus vähemalt 17 inimest.
 Tšehhi Vabariigi siseministeerium rahuldas Ukraina endise peaministri Julija Tõmošenko abikaasa Oleksandr Tõmošenko taotluse talle poliitilise varjupaiga andmiseks.
 Valgevenes jõustusid piirangud välismaiste internetiressursside kasutamisele. Valgevene ettevõtted ja füüsilistest isikutest ettevõtjad on edaspidi kohustatud äritegevuseks kasutama ainult kodumaised veebiservereid ja domeene. 
 Eestis Vaivara vallas algas öösel Kaitseliidu, Erna Seltsi ja Vaivara vallavalitsuse korraldatav sõjaline mälestusvõistlus Utria Dessant, millel osales seekord 20 võistkonda. 7. jaanuaril lõppenud võistluse võitis Scoutspataljoni meeskond.
 Eesti välisminister Urmas Paet andis üle välisministeeriumi 2011. aasta kultuuripreemiad, mille pälvisid Aivar Mäe, Aet Maatee, Veronika Portsmuth, Märt Agu ja Raul Talmar.
 Kaitsepolitsei otsis läbi Eesti Keskerakonna peakontori ja Sihtasutuse Tallinn 2011 ruumid, samuti Keskerakonna peasekretäri Priit Toobali kodu. Läbiotsimise põhjusena on nimetatud kahtlusi, et Priit Toobal ja Ester Tuiksoo võisid mõjutada kultuuripealinna sihtasutuse tegevust ärimees Jüri Luigele soodsas suunas, nõudes viimaselt selle eest Keskerakonnale rahalist toetust.
 Raadio 2 Aastahiti galal sai 2011. aasta parima Eesti loo auhinna ansambli Ewert and the Two Dragons laul "Good Man Down" ja parima välismaise loo auhinna Adele laul "Someone Like You".

7. jaanuar

 Fidžil lõppes alates 2009. aastast kehtinud sõjaseisukord.
 Keenia lennuvägi pommitas islamirühmituse aş-Şabāb positsioone Somaalia lõunaosas. Keenia armee andmetel tapeti 60 islamiliikumise võitlejat.
 Moskva ja kogu Venemaa patriarh Kirill kutsus esimese jõulupüha telepöördumises Venemaa võime üles muutma oma poliitikat ja mitte eirama valimispettuste vastu meelt avaldavate inimeste seisukohti.
 Sudaani president, inimsusvastastes kuritegudes süüdistatav ‘Umar Ḩasan Aḩmad al-Bashīr alustas visiiti Liibüas, kus ta lubas Liibüa valitsusele abi diktaator Mu‘ammar al-Qadhdhāfī vastu võidelnud relvarühmituste desarmeerimisel.
 Uus-Meremaal Carteroni linna lähistel takerdus kuumaõhupall elektriliinidesse, süttis põlema ja kukkus alla. Kõik õhupalli korvis viibinud 11 inimest hukkusid.
 Eestis toimus Isamaa ja Res Publica Liidu volikogu. Volikogul teatas Riigikogu liige Urmas Reinsalu oma kavatsusest kandideerida erakonna esimeheks. Oma kandideerimist kinnitas ka sellest juba varem teatanud Liisa Pakosta.
 Viljandi teatri Ugala loominguline juht Indrek Sammul teatas avalikult oma otsusest kevadel 2012 ametist lahkuda.

8. jaanuar

 Ameerika Ühendriikide võimud kuulutasid Venezuela konsuli Miamis Livia Acosta Noguera persona non grata'ks ja andsid talle kuni 10. jaanuarini aega riigist lahkumiseks. Väidetavalt osales Acosta 2008. aastal Ameerika Ühendriikide vastaste küberrünnakute kavandamises.

9. jaanuar

 Ameerika Ühendriikides astus tagasi president Barack Obama administratsiooni ülem Bill Daley. Tema asemel nimetati administratsiooni juhiks senine Valge Maja eelarvedirektor Jack Lew.
 FIFA Ballon d'Ori auhinna võitis Argentina jalgpallur Lionel Messi. 2011. aasta parimaks jalgpallitreeneriks valiti klubi Barcelona FC treener Pep Guardiola, teenete eest jalgpallis sai auhinna klubi Manchester United peatreener Alex Ferguson.
 Guinea-Bissau president Malam Bacai Sanhá suri Pariisi haiglas. Presidendi kohuste täitmist jätkas juba tema haiguse ajal riigipea ülesandeid täitnud parlamendi esimees Raimundo Pereira.
 Iraani pealinnas Teheranis mõistis kohus surma Amir Mirzai Hekmati, keda süüdistati spioneerimises Ameerika Ühendriikide Luure Keskagentuuri kasuks. Hekmati on Iraani päritolu Ameerika Ühendriikide kodanik.
 Kreeka pealinnas Ateenas varastati Rahvusgaleriist varastati kolm maali, mille autoriteks olid Pablo Picasso, Guglielmo Caccia ja Piet Mondrian.
 Lõuna-Korea president Lee Myung-bak alustas ametlikku visiiti Hiinas, et pidada Hiina presidendi Hu Jintaoga kõnelusi olukorra üle Korea poolsaarel.
 Malaisia kohus vabastas opositsioonijuhi Anwar Ibrahimi tema vastu esitatud süüdistustest homoseksuaalses vahekorras, mille eest ähvardati teda kuni 20-aastase vanglakaristusega. Ibrahim on ise süüdistusi alati eitanud ja pidanud neid osaks poliitilisest vandenõust.
 Malawis peatus kohtusüsteemi töö kohtute nooremametnike tähtajatu üldtsreigi tõttu. Nooremametnikud nõuavad töökatkestusega neile kuus aastat tagasi lubatud palgatõusu.
 Poolas Poznańis toimunud sõjaväeprokuratuuri pressikonverentsi järel, kus käsitleti 2010. aasta Smolenski lennuõnnetuse uurimisega seotud küsimusi, püüdis ajakirjanike küsimustele vastanud sõjaväeprokurör kolonel Mikołaj Przybył sooritada enesetappu. Mees sai enda tulistamisel raskeid, kuid mitte eluohtlikke vigastusi ja toimetati haiglasse.
 Šveitsi keskpanga president Philipp Hildebrand astus tagasi oma abikaasa valuutatehingute tõttu. Hildebrandi abikaasa ostis enne Šveitsi frangi vahetuskursi korrigeerimist keskpanga poolt suures koguses USA dollareid, mis võimaldas tal neid hiljem frankidesse tagasi vahetades teenida märkimisväärset tulu.
 Venemaal Moskvas toimus itaalia restoranis Il Pittore plahvatus, mille tagajärjel hukkus 2 ja sai vigastada 40 inimest. Plahvatuse põhjustasid tulekahjus üle kuumenenud gaasiballoonid.
 Venemaa president Dmitri Medvedev nimetas oma korraldusega 2012. aasta Venemaa ajaloo aastaks, mille eesmärk on "juhtida avalikkuse tähelepanu Venemaa ajaloole ja Venemaa rollile maailmaajaloo protsessis".
 Eestis algas 27. jaanuarini kestev Tallinna Ülikooli rahvusvaheline talvekool.
 Eesti peaminister Andrus Ansip alustas kahepäevast visiiti Londonis, et osaleda Euroopa Liberaaldemokraatliku Reformipartei juhtide kohtumisel.
 Eesti Üliõpilaskondade Liit alustas protestiaktsioone, mille raames käivad üliõpilased hommikuti Tallinnas Riigikogu hoone ees poliitikuid tervitamas. Aktsioonide eesmärgiks on juhtida tähelepanu üliõpilaste rahulolematusele kavandatava kõrgharidusreformiga.

10. jaanuar

 Ameerika Ühendriikides New Hampshire'i osariigis toimus 2012. aasta presidendivalimiste järjekordne eelvalimiste voor, millel osalesid Vabariikliku Partei presidendikandidaadiks pürgivad poliitikud. Eelvalimised võitis Mitt Romney, teiseks jäi Ron Paul.
 Ameerika Ühendriikides astus Mississippi osariigi kubernerina ametisse Phil Bryant.
 Belgias Brüsselis toimub Euroopa Liidu loomemajanduse töörühma koosolek, mida juhatab Eesti kultuuriministeeriumi asekantsler Ragnar Siil.
 Marshalli Saarte presidendina astus ametisse Christopher Loeak.
 Nicaraguas vannutati kolmandaks ametiajaks ametisse president Daniel Ortega.
 Põhja-Korea riiklik uudisteagentuur KCNA teatas ulatuslikust vangidele antavast amnestiast, mis algab 1. veebruaril ning millega tähistatakse kommunistlike juhtide Kim Il-sŏngi ja Kim Chŏng-ili sünniaastapäevi.
 Türgi kohus kiitis heaks ametliku süüdistuse esitamise riigi ekspresidendile, 94-aastasele kindral Kenan Evrenile tema juhtiva rolli eest 1980. aasta riigipöörde ettevalmistamisel ja läbiviimisel.

11. jaanuar

 Ameerika Ühendriikide rahandusminister Timothy Geithner viibis ametlikul visiidil Hiinas eesmärgiga veenda Hiina võime liituma Iraani naftatööstusele kehtestatavate sanktsioonidega.
 Ameerika Ühendriikides Mississippi osariigis blokeeris kohus eelmisel päeval ametist lahkunud kuberner Haley Barbouri otsuse anda armu 21 mõrvarile. Ametlikult peatati otsuse täitmine, sest armuandmisest ei olnud vastavalt seadusele 30 päeva ette teatatud. Tegelikuks põhjuseks peetakse süüdimõistetute ohvrite ägedaid proteste.
 Antarktikas Rossi merel süttis põlema Lõuna-Korea kalalaev "Jeong Woo 2". Põlengus hukkus 2 meeskonnaliiget ja veel 7 said vigastusi.
 Indias Jharkhandi osariigis põrkasid kokku kauba- ja reisirong. Õnnetuses paiskus ümber reisirongi vagun. Hukkus 5 inimest ja vigastusi sai veel 10 inimest.
 Pakistani peaminister Yousaf Raza Gillani vabastas ametist riigi kaitseministri. Pakistani armee lükkas aga avalikus teates tagasi peaministri väited nagu kavandaks sõjavägi tema võimult kõrvaldamist ja hoiatas taoliste süüdistuste võimalike tagajärgede eest.
 Saksamaal Baieris Dachau kohtuhoones avas 54-aastane süüalune tule kohtuniku ja prokuröri pihta, haavates prokuröri surmavalt.
 Sloveenia parlament ei kinnitanud 5. jaanuaril peaministri kandidaadiks nimetatud Zoran Jankovići ametisse. Teda toetas 42 parlamendiliiget, vajalik oleks olnud vähemalt 46 parlamendiliikme toetus.
 Tai valitsus kiitis heaks hüvitised viimase kuue aasta kestel Tais toimunud poliitilistes rahutustes kannatanutele ja neis rahutustes hukkunute perekondadele. Hüvitisteks eraldatakse kokku 2 miljardit baati ehk umbes 63 miljonit USA dollarit.
 Türkmenistani parlament võttis vastu poliitiliste parteide seaduse, mis võimaldab senise ainupartei Türkmenistani Demokraatliku Partei kõrvale asutada ka uusi erakondi.
 Venemaa sõjaväeprokurör Sergei Fridinski avalikustas andmed, mille kohaselt said Venemaa kaitsejõud 2011. aastal korruptsiooni tõttu kahju enam kui kolm miljardit rubla.
 Venemaa Föderatsiooni Kommunistlik Partei tegi ettepaneku korraldada detsembris 2012 ennetähtaegsed parlamendivalimised, muuta Föderatsiooninõukogu rahva poolt valitavaks ja kehtestada presidendile kahe ametiaja piirang.
 Eestis kiitis Tallinna Linnavalitsus heaks Ida-Tallinna Keskhaigla kava Loksa Ravikeskuse kinnistu omandamiseks.
 Tallinna linnapea Edgar Savisaar avalikustas kava hakata pakkuma alates 2013. aastast kõigile tallinlastele tasuta ühistransporditeenust. Tasuta ühistranspordile ülemineku osas korraldatakse 19.–25. märtsini rahvaküsitlus.
 Sihtasutus Archimedes teatas, et ei saa rahastada Eesti Kunstiakadeemia uue hoone projekteerimist ja ehitamist, sest tõenäoliselt ei suuda Kunstiakadeemia Euroopa Liidu struktuuritoetuste kasutamise lõpptähtajaks 2015. aastal seda projekti lõpule viia.
 Harju Maakohus kinnitas prokuratuuri kokkuleppe laulja ja helilooja Rein Laaneoruga, keda süüdistati lapsporno omamises. Kokkuleppe kohaselt määrati Laaneorule kaks aastat tingimisi vangistust.

12. jaanuar

 Ameerika Ühendriikide kaitsejõude tabas järjekordne Afganistani-missiooniga seotud skandaal kui Internetis avaldati video, kus Ameerika Ühendriikide merejalaväelased urineerivad afgaanide laipade peale. Ameerika Ühendriikide valitsuse esindajad kaitseminister Leon Panetta ja välisminister Hillary Clinton mõistsid toimunu kiiresti hukka ning lubasid süüdlaste kiiret väljaselgitamist ja karistamist.
 Ameerika Ühendriikide rahandusminister Timothy Geithner viibis ametlikul visiidil Jaapanis eesmärgiga veenda Jaapani võime liituma Iraani naftatööstusele kehtestatavate sanktsioonidega. Jaapani rahandusminister Jun Azumi lubas astuda konkreetseid samme Iraanist nafta sisseveo piiramiseks.
 Austraalia telekanal Channel Seven avalikustas materjalid, mille kohaselt pandi 2011. aastal Austraalia kaitsejõududes toime enam kui 100 väidetavat seksuaal- ja narkokuritegu. Muuhulgas oli kuritegude seas seksuaalse ahistamise, vägistamise ja lapsporno omamise juhtumeid.
 Birma valitsus teatas, et allkirjastas relvarahu leppe mässulise Kareni Rahvusliku Liiduga, mille relvastatud tiib on rahvusliku autonoomia laiendamise nimel valitsuse vastu üle 60 aasta relvastatud võitlust pidanud.
 Bosnia ja Hertsegoviina parlament kinnitas Vjekoslav Bevanda peaministriks.
 Keenia piirialal Gerille linnas korraldas Somaalia islamirühmitus aş-Şabāb rünnaku politsei kontrollpunktile. Rünnakus hukkus 6 inimest ja 3 inimest, nende seas 2 riigiametnikku, võeti pantvangi.
 Poolas mõisteti riigi endine siseminister, 86-aastane kindral Czesław Kiszczak 1981. aastal sõjaseisukorra kehtestamise eest kaheks aastaks tingimisi vangi.
 Senegali kohus lükkas tagasi Belgia taotluse Tšaadi ekspresidendi Hissène Habré väljaandmiseks. Belgia nõuab tema väljaandmist vastavalt Tšaadi kodanike kaebustele, kes süüdistavad ekspresidenti inimsusvastastes kuritegudes. Tšaadis mõisteti ta 2008. aastal juba tagaselja surma. Habré elab Senegalis alates kukutamisest 1990. aastal.
 Suurbritannia panganduskontsern Royal Bank of Scotland avalikustas kava koondada lisaks varem välja kuulutatud personalikärbetele 2012. aasta jooksul täiendavalt 3500 töökohta. Panga tütarettevõttes Ulster Bank koondatakse 950 töökohta.
 Venemaa peaminister ja presidendikandidaat Vladimir Putin avalikustas oma programmi presidendivalimisteks.
 Eestis allkirjastasid Sotsiaaldemokraatlik Erakond ja Vene Erakond Eestis ühinemislepingu.
 Eesti valitsus kiitis heaks erakonnaseaduse muutmise seaduse eelnõu, mis lubab erakondadel moodustada riiklikult rahastatavaid sihtasutusi demokraatia ja kodanikuühiskonna arendamiseks.
 Eesti Kunstiakadeemia otsustas vaidlustada Sihtasutus Archimedese otsuse mitte eraldada ülikoolile uue hoone eraldamiseks Euroopa Liidu struktuuritoetust ja küsida tagasi juba ülikoolile eraldatud ettemaks.
 Isamaa ja Res Publica Liidu Tallinna piirkonnaorganisatsiooni juhatus valis piirkonna esimeheks tagasi Siim-Valmar Kiisleri, kes sai valimistel 9 häält. Tema vastu kandideerinud Andres Herkel sai 5 häält.
 Riigikogu Kantselei sõlmis 2012. aastaks Riigikogu liikmetele ja ametnikele taksoteenuste osutamise lepingu vastava riigihanke võitnud firmadega Tulika Takso ja Tallink Takso.
 Toila vallavolikogu valis uueks vallavanemaks Keskerakonna liikme Tiit Kuusmiku.

13. jaanuar

 Ameerika Ühendriikide riigisekretär Hillary Clinton teatas, et USA taastab Birmaga täiemahulised diplomaatilised suhted ja alustab protsessi vastastikuseks suursaadikute ametisse määramiseks.
 Ameerika Ühendriikide finantsteenuste ettevõte Standard & Poor's alandas üheksa eurotsooni kuuluva riigi krediidireitingut, sealhulgas langesid Austria ja Prantsusmaa reitingud ühe astme võrra tasemelt AAA tasemel AA+; Hispaania, Itaalia ja Portugali reitingut alandati kahe astme võrra.
 Birmas algas vastavalt president Thein Seini armuandmiskorraldusele vangide vabastamine, mis puudutab 651 kinnipeetavat. Esimesel päeval vabastati muuhulgas ka mitmed prominentsed poliitvangid, 1988. ja 2007. aasta meeleavalduste aktivistid.
 Guatemala Vabariigi pealinnas Guatemalas lasti maha parlamendiliige Valentin Leal Caal ja tema vend, nende ihukaitsja sai haavata. Parlamendiliikme autot tulistati möödasõitnud mootorrattalt, kokku tabas autot 17 kuuli.
 Itaalia rannikul Giglio saare lähistel sõitis karile kruiisilaev Costa Concordia enam kui 3200 reisija ja 1000 meeskonnaliikmega pardal. Esialgsetel andmetel hukkus laevaõnnetuses 3 inimest, hiljem kasvas hukkunute arv 17 inimeseni. Järgmisel päeval vahistati laeva kapten Francesco Schettino ja talle esitati süüdistus laevalt lahkumises enne reisijate evakueerimist.
 Jaapani peaminister Yoshihiko Noda tegi muudatusi oma valitsuskabinetis, vahetades välja viis ministrit. Teiste seas vabastati ametist kaitseminister Yasuo Ichikawa; tema asemele nimetati Naoki Tanaka.
 Kiribatil toimusid presidendivalimised. Presidendiks valiti 42,2% häältega tagasi senine riigipea Anote Tong. Valimisaktiivsus oli umbes 68%.
 Leedu Seim otsustas anda Venemaa inimõiguslasele Sergei Kovaljovile Vabaduse preemia suuruses 5000 eurot, millega tunnustati tema panust demokraatia ja inimõiguste arendamisel.
 Venemaa kuulutas Eesti diplomaadi ja julgeolekueksperdi Eerik-Niiles Krossi rahvusvaheliselt tagaotsitavaks, sest soovib ta üle kuulata seoses kaubalaeva Arctic Sea kaaperdamise juhtumiga juulis 2009.
 Venemaa senine esindaja NATO juures Dmitri Rogozin lahkus Brüsselist, et asuda täitma oma uusi kohustusi Venemaa asepeaministrina.
 Venemaa president Dmitri Medvedev vabastas ametist Arhangelski oblasti kuberneri Ilja Mihhaltšuki ja kinnitas kuberneri kohusetäitjaks Igor Orlovi. 
 Venemaa Riigiduuma ratifitseeris 14. juulil 2011 sõlmitud Eesti ja Venemaa pensionikindlustuse lepingu. Eesti Riigikogu oli selle ratifitseerinud juba 28. septembril 2011.
 Eestis kogunes Tartu Ülikooli senat, et muuta ülikooli põhikiri ja viia see vastavusse Tartu Ülikooli seadusega.
 Eesti Jahtklubide Liit kuulutas välja aasta purjetaja aunimetuse laureaadid: parimaks meespurjetajaks tunnistati Deniss Karpak, parimateks naispurjetajateks Marjaliis Umb ja Elise Umb.
 Tallinna Tehnikaülikoolis toimus Eesti muuseumite aastakonverents. Konverentsile järgnes õhtul Kumu kunstimuuseumis Eesti muuseumite auhinnagala, kus kultuuriminister Rein Lang kuulutas välja muuseumite aastaauhindade laureaadid.
 Võrus Kubija hotellis avati unehäiretega inimeste uuringuteks ja raviks mõeldud unekliinik.

14. jaanuar

 Egiptuse poliitik Muḩammad al-Barāda‘ī teatas, et loobub kandideerimast 2012. aasta presidendivalimistel. Tema sõnul ei ole riiki valitsevad sõjaväelased suutnud riigis kehtestada demokraatiat, mis üldse võimaldaks vabu valimisi läbi viia.
 Guatemalas astus ametisse president Otto Pérez Molina.
 Iraagis Al-Başrah' linnas ründas enesetaputerrorist šiiitidest palverändureid. Politseivormi kandnud terrorist õhkis end usupidustuste ajal politsei kontrollpunktis, hukkus vähemalt 50 inimest.
 Katari emiir Ḩamad ibn Khalīfah Āl Thānī avaldas Ameerika Ühendriikide telekanalile CBS antud intervjuus arvamust, et araabia maad peaksid saatma Süüriasse tsiviilisikute kaitseks oma väeüksused. Emiirist sai sellega esimene Araabia Liiga riigipea, kes on avalikult kutsunud üles Süüria rahutustesse sõjaliselt sekkuma.
 Kosovos Merdare piiripunktis püüdsid albaanlastest meeleavaldajad takistada Serbiast Kosovosse suunduvat liiklust. Kui politsei püüdis meeleavaldajaid laiali ajada, puhkesid vägivaldsed kokkupõrked. Vigastada sai 50 inimest, neist enamus politseinikud. Politsei vahistas enam kui 140 meeleavaldajat.
 Rumeenia pealinnas Bukarestis toimusid kolmandat päeva suured meeleavaldused valitsuse kavandatavate eelarvekärbete vastu. Kui demonstrandid hakkasid politseinikke kividega loopima, kasutasid korrakaitsjad pisargaasi. Kokkupõrgetes sai vigastada üheksa inimest, sealhulgas ka politseinikke ja üks ajakirjanik. Vahistati 30 meeleavaldajat.
 Taiwanil toimusid parlamendi- ja presidendivalimised. Parlamendivalimistel võitis Kuomintangi ümber koondunud koalitsioon, mis sai 51,6% häältest ja 67 kohta 113-liikmelises parlamendis. Presidendivalimised võitis samuti Kuomintangi esindanud senine president Ma Yingjiu, kes kogus 51,6% häältest. Valimisaktiivsus oli 74,4%.
 Tuneesias tähistati üleriigiliselt president Zayn al-‘Ābidīn bin ‘Alī kukutamise esimest aastapäeva. Päev kuulutati riigipühaks ja Tunises toimunud üritustel osalesid ka välisriikide esindajad. President Al-Munşif al-Marzūqī andis tähtpäeva puhul armu 9000 vangile ja tühistas 122 surmaotsust.
 Türgi suurimas linnas İstanbulis toimus kohaliku aja järgi kella 13 paiku Bursa elektrijaama rikke tõttu ulatuslik elektrikatkestus, mille tõttu jäi elektrita 10 rajooni linna 39 rajoonist ning peatus metroo- ja trammiliiklus. Elektrivarustus katkes ka mitmetes väiksemates linnades.
 Venemaal asus oma kohuseid täitma Ameerika Ühendriikide uus suursaadik, Stanfordi ülikooli politoloogiaprofessor Michael McFaul. Tegemist on ühega vähestest USA suursaadikutest Venemaal viimastel aastakümnetel, kes pole karjääridiplomaat.
 Venemaa pealinnas Moskvas toimunud opositsiooni meeleavaldusel vahistati erakonna Jabloko esimees Sergei Mitrohhin. Talle esitati süüdistus allumatuses politsei korraldustele ja määrati rahatrahv.

15. jaanuar

 Ameerika Ühendriikides Los Angeleses toimus Kuldgloobuse auhinnatseremoonia, mida juhtis Briti koomik Ricky Gervais. Parima draamafilmi auhinna võitis "Järeltulijad", parimaks komöödiaks tunnistati mustvalge tummfilm "Artist". Parima meesnäitleja auhinnad pälvisid George Clooney ja Jean Dujardin, parimateks naisnäitlejateks tunnistati Meryl Streep ja Michelle Williams. Parima režissööri preemia läks Martin Scorsesele.
 Guatemala uus president Otto Pérez Molina andis armeele korralduse asuda võitlusse organiseeritud kuritegevuse ja uimastikaubandusega. Guatemala järgib sellega Hondurase ja Mehhiko eeskuju, kus uimastikaubanduse vastasesse võitlusse on politsei suutmatuse ja korruptsiooni tõttu kaasatud ka riigi relvajõud.
 Kasahstanis toimusid parlamendivalimised, mille võitis ülekaalukalt (81% häältest) valitsev partei Nur Otan. Valimisaktiivsus oli 75,4%.
 Kollasel merel Lõuna-Koreale kuuluva Inch'ŏni sadama lähistel toimus Lõuna-Korea naftatankeri pardal plahvatus, mille tagajärjellaev uppus. Hukkus kolm meeskonnaliiget ja veel kaheksa kuulutati esialgu kadunuks.
 Liibanoni pealinnas Beirutis varises kokku viiekorruseline elumaja. Õnnetuses hukkus vähemalt 25 inimest.
 Rumeenia pealinnas Bukarestis laienesid veelgi valitsuse kärpekava vastased meeleavaldused. Politsei ja meeleavaldajate kokkupõrgetes sai vigastada 13 inimest, valitsus kogunes seoses meeleavalduste laienemisega erakorralisele istungile.
 Süüria president Bashār al-Asad amnesteeris kõik kinnipeetavad, kes on vahistatud seoses osalemisega 10 kuud kestnud rahvarahutustes. ÜRO andmetel peaks see puudutama enam kui 14 000 vangi.
 Venemaal Vladivostokis toimus veevarustusettevõtte Primvodokanal põhitrassil avarii, mille tõttu jäid kümned tuhanded linnaelanikud mitmeks tunniks ilma joogiveeta.

16. jaanuar

 Ameerika Ühendriikides Vabariikliku Partei presidendikandidaadiks pürginud Jon Huntsman teatas oma valimiskampaania lõpetamisest ja kutsus kõiki oma poolehoidjaid toetama edaspidises valimisvõitluses Mitt Romneyt.
 Ameerika Ühendriikide riigisekretär Hillary Clinton alustas visiiti Elevandiluurannikul, kus ta peab läbirääkimisi presidendi Alassane Ouattaraga ning väljendab Ameerika Ühendriikide toetust poliitilise ja rahvusliku leppimise protsessile.
 Ameerika Ühendriikides avati Martin Luther Kingi digitaalarhiiv, mis sisaldab umbes 200 000 kodanikuõiguste liikumise juhi isiklikust arhiivist pärinevat dokumenti.
 Etioopias Afari osariigis tapsid Eritreast riiki saabunud tundmatud relvastatud isikud 5 Euroopa päritolu turisti ja haavasid raskelt veel kahte. Neli turisti võeti pantvangi.
 Hiina ja India taasalustavad kahepoolseid kõnelusi piiriküsimuste lahendamiseks. Kahe riigi vaheline piir Himaalaja mäestikus on olnud alaliseks tüliküsimuseks alates 1962. aastast, mil see tõi kaasa lühiajalise sõjalise konflikti.
 Nigeeria president Goodluck Jonathan alistus nädal aega kestnud streikidest ja meeleavaldustest tulenenud survele ning teatas, et alandab kütuse hinda umbes 30 protsenti. Kütusehinnad tõusid oluliselt pärast riiklike kütusetoetuste kaotamist 1. jaanuaril.
 Pakistani parlament võttis vastu deklaratsiooni demokraatia ja põhiseaduse toetuseks, mida peeti usalduse avaldamiseks peaminister Yousaf Raza Gillani valitsuskabinetile. Samal päeval süüdistas aga ülemkohus peaministrit soovimatuses menetleda presidendi ja teiste juhtivate poliitikute korruptsioonijuhtumeid.
 Põhja-Korea pealinnas P'yŏngyangis avati rahvusvahelise uudisteagentuuri Associated Press büroo. Tegemist on esimese Läänemaailma uudisteagentuuriga, mis on edaspidi alaliselt Põhja-Koreas esindatud.
 Saksamaal Kölnis algas 22. jaanuarini kestev Kesk-Euroopa suurim mööblimess imm cologne, kus Eesti Ettevõtluse Arendamise Sihtasutus on väljas Eesti mööblitoodangut tutvustava stendiga.
 Transnistria president Jevgeni Ševtšuk lõi peaministri ametikoha ja nimetas sellele Pjotr Stepanovi. 
 Vietnami mereväele anti üle esimene Vietnamis valminud sõjalaev HQ272. Laeva ehitas firma Hồng Hà Shipbuilding Company.
 Eestisse saabus visiidile Euroopa Komisjoni rahvusvahelise koostöö, humanitaarabi ja kriisiohjamise volinik Kristalina Georgieva.
 Eesti Arhitektide Liit saatis peaminister Andrus Ansipile avaliku kirja, milles kritiseeriti valitsuse mitterahuldavat tegevust Eesti Kunstiakadeemia uue hoone kavandamisel ja rahastamisel.
 Eesti Energia ja Tele2 Eesti allkirjastasid lepingu, millega Tele2 omandas Eesti Energia traadita andmesidevõrku Kõu haldava firma Televõrk. Tehingu väärtuseks on 25 miljonit eurot.
 Eesti Rahvusringhääling, Avatud Eesti Fond ja Poliitikauuringute Keskus PRAXIS avasid veebikeskkonna Valitsemise valvurid, mille eesmärk on jälgida valitsuse tegevusprogrammi täitmist.
 Tartu Ülikooli uus nõukogu valis oma esimeheks Kersti Kaljulaidi.

17. jaanuar

 Ameerika Ühendriikides Vabariikliku Partei presidendikandidaadiks pürgiv Texase kuberner Rick Perry kritiseeris teravalt Türgit, väites, et seda riiki valitsevad islamiterroristid, ja tegi ettepaneku Türgi NATO-st välja heita.
 Ameerika Ühendriikide internetifirma Yahoo kaasasutaja ja endine tegevjuht Jerry Yang astus tagasi ettevõtte direktorite nõukogust ja üldse kõigilt oma ametikohtadelt firmas.
 Euroopa Komisjon alustas õigusmenetlust Ungari vastu, süüdistades Ungarit Euroopa Liidu seaduste rikkumises keskpanga, kohtusüsteemi ja andmekaitse seaduste reformimisel. Peaminister Viktor Orbáni valitsus sai süüdistustele vastamiseks aega 1 kuu.
 Euroopa Parlamendi esimehena astus ametisse Euroopa Sotsialistliku Partei ja Saksamaa Sotsiaaldemokraatliku Partei esindaja Martin Schulz.
 Gambias mõisteti riigipöördekatse organiseerimises süüdistatuna eluks ajaks vangi endine informatsiooniminister Amadou Scatred Janneh. Veel kolm tema kaasosalist mõisteti kolmeks aastaks sunnitööle.
 Hispaanias algas kohtuprotsess kohtuniku Baltasar Garzóni üle, keda süüdistatakse volituste ületamises Francisco Franco režiimi ajal aset leidnud kuritegude uurimisel. Garzón sai rahvusvaheliselt tuntuks kui ta väljastas 1998. aastal korralduse Tšiili presidendi Augusto Pinocheti vahistamiseks.
 Kanada firma Africa Oil teatas, et alustas Somaalias Puntlandis kahe naftapuurtorni rajamist. Tegemist on esimeste uute puurtornidega Somaalias viimase 21 aasta kestel.
 Põhja-Küprose Türgi Vabariigis toimusid ekspresident Rauf Denktaşi riiklikud matused. Matustel osalesid tuhanded inimesed, esindatud oli ka kogu Türgi Vabariigi kõrgem juhtkond.
 Rumeenia valitsus jõudis kokkuleppele tervishoiuministeeriumi asekantsleri Raed Arafati ametisse jäämises. Populaarse ametniku plaan tervishoiu rahastamise kärbete tõttu ametist lahkuda oli üks ajendeid 12. jaanuaril alanud massilisteks meeleavaldusteks.
 Türgis mõistis kohus eluks ajaks vangi armeenlasest ajakirjaniku Hrant Dinki mõrva õhutamises süüdi tunnistatud Yasin Hayali. Mõrva toime pannud Ogün Samast mõisteti juba 2011. aastal 22 aastaks vangi.
 Venemaa president Dmitri Medvedev rahuldas Volgogradi oblasti kuberneri Anatoli Brovko lahkumisavalduse ja nimetas kuberneri ajutiseks kohusetäitjaks Sergei Boženovi.
 Venemaa Moskva Kurski raudteejaamale tehti pommiähvardus, mille tõttu raudteejaam evakueeriti. Hoone läbiotsimisel pommi ei leitud.

18. jaanuar

 ÜRO nimetas Kambodža Punaste khmeeride kohtuprotsessi juurde erinõunikuks Ameerika Ühendriikide suursaadiku ja sõjakuritegude eksperdi David Schefferi.
 Prantsusmaa parlamendi ülemkoja Senati põhiseaduskomisjon otsustas mitte toetada 22. detsembril alamkojas vastu võetud seaduseelnõud, mis kriminaliseerib armeenlaste genotsiidi eitamise. Komisjon hindas eelnõu vastuolus olevaks Prantsusmaa põhiseadusega, seda seisukohta toetas 23 senaatorit ja vastu oli 9 senaatorit.
 Rwandas vahistati "allumatuse" süüdistuse alusel neli tippsõjaväelast – reservvägede staabiülem kindralleitnant Fred Ibingira, sõjaväeluure ülem kindral Richard Rutatina, diviisikomandör kindral Wilson Gumisiriza ja välisluure ülem kolonel Dan Munyuza. Kõiki kahtlustatakse ebaseaduslikes äritehingutes Kongo Demokraatlikus Vabariigis.
 Tai peaminister Yingluck Shinawatra tegi mitmeid muudatusi oma valitsuskabinetis. Teiste seas vahetati välja kaitse- ja rahandusminister.
 Transnistria parlament kinnitas Pjotr Stepanovi riigi esimeseks peaministriks.
 Türkmenistanis lõppes kandidaatide registreerimine 12. veebruaril toimuvateks presidendivalimisteks. Kokku seadis oma kandidatuuri üles kaheksa inimest.
 Ukrainas astus tagasi rahandusminister Fedir Jarošenko. Tema tagasiastumise põhjuseks peetakse president Viktor Janukovõtši soovi saada enda kätte tugevam kontroll riigi rahanduspoliitika üle. Uueks rahandusministriks nimetati senine julgeolekuteenistuse ülem Valeri Horoškovski.
 Ungari peaminister Viktor Orbán esines Euroopa Parlamendis, kaitstes oma poliitikat ja lubades, et eelmisel päeval Euroopa Komisjoni tõstatatud õiguslikud probleemid on võimalik hõlpsalt lahendada. 
 Venemaa välisminister Sergei Lavrov hoiatas lääneriike ennetava sõjalise rünnaku eest Iraani vastu ja teatas ühtlasi, et Venemaa ei kavatse kunagi toetada ka sõjalist sekkumist Süüria riigisisestesse probleemidesse.
 Venemaal Moskva lähistel Novo-Ogarjovos toimunud peaminister Vladimir Putini ja 30 meediaväljaande toimetaja kohtumisel süüdistas peaminister opositsioonilist raadiojaama Ehho Moskvõ "kõhulahtisuses", millega raadiojaam teda ööle ja päeval üle ujutavat.
 Vikipeedia sulges protestiks Ameerika Ühendriikide Kongressis menetluses olevate seaduseelnõude Stop Online Piracy Act ja PROTECT IP Act vastu 24 tunniks oma ingliskeelse portaali. Protestiaktsiooni ajal sai ingliskeelses Vikipeedias lugeda vaid nende seaduseelnõude tekste. Selle ja veel mitme protestiaktsiooni tulemusel teatasid kaheksa seni eelnõusid toetanud Kongressi liiget, et loobuvad nende toetamisest ning leiavad, et protestidega esile tõstetud võimalikke probleeme tuleks seaduseelnõudes arvesse võtta.
 Eestis Tallinnas toimus Maailma Energeetikanõukogu konverents, mille avas Riigikogu esimees Ene Ergma.
 Eestis selgus, et Kaitsepolitsei oli Keskerakonna peasekretäri Priit Toobali kodust leidnud läbiotsimisel sadu lehekülgi Sotsiaaldemokraatliku Erakonna endise poliitiku ja praeguse Euroopa Komisjoni ametniku Hannes Rummu isiklikku ja ametialast kirjavahetust. Eesti president Toomas Hendrik Ilves tegi seoses sellega avalduse, milles nimetas võõra kirjavahetuse omastajaid kurjategijateks.
 Riigikohus ei võtnud menetlusse endise poliitiku Anna-Maria Galojani kaebust ringkonnakohtu otsuse peale, jättes sellega jõusse ringkonnakohtu (ja varasema maakohtu) otsuse, millega Galojanile määrati muuhulgas viis kuud reaalset vanglakaristust.

19. jaanuar

 Afganistani lõunaosas kukkus alla NATO helikopter, õnnetuses hukkus seitse Ameerika Ühendriikide merejalaväelast.
 Afganistani põhjaosas Kāpīsā provintsis avas Afganistani kaitsejõudude sõdur tule Prantsusmaa sõdurite pihta. Tulistamises hukkus 4 ja sai haavata veel 16 Prantsuse sõdurit. Reaktsioonina rünnakule teatas Prantsusmaa president Nicolas Sarkozy, et peatab kõik prantslaste koordineeritavad sõjalise ettevalmistuse programmid Afganistanis ja ei välista, et olukorras, kus liitlased tulistavad teineteist, võib vajalikuks osutuda Prantsusmaa sõdurite täielik lahkumine riigist.
 Ameerika Ühendriikides Vabariikliku Partei presidendikandidaadiks pürginud Rick Perry teatas oma valimiskampaania lõpetamisest ja kutsus kõiki oma poolehoidjaid toetama edaspidises valimisvõitluses Newt Gingrichi.
 Ameerika Ühendriikides esitas 133-aastase ajalooga fototarvete firma Eastman Kodak kohtule pankrotikaitse taotluse.
 Bangladeshi armee teatas, et hoidis ära riigipöördekatse, mille eesmärk oli kukutada peaminister Sheikh Hasina Wazedi valitsus. Väidetavalt olid riigipöördekatse taga äärmusreligioossete vaadetega tegevteenistuses ohvitserid.
 Gambias vannutati oma neljandaks ametiajaks presidendiametisse Yahya Jammeh. Oma inauguratsioonikõnes lubas ta vallandada 82% riigi töölistest, sest need olevat liiga laisad.
 Suurbritannias Londonis lõppes kohtuprotsess, kus hagejaks oli Venemaa ärimees Boriss Berezovski ja kostjaks tema rivaal Roman Abramovitš. Berezovski süüdistas Abramovitšit lepingu rikkumises ja surve avaldamises naftakompanii Sibneft aktsiate müügiks alla nende tegeliku väärtuse. Kohus oma otsust veel teatavaks ei teinud.
 Türgis İstanbulis toimus 20 000 osavõtjaga mälestusmarss, millel meenutati 5 aasta möödumist armeenlasest ajakirjaniku Hrant Dinki tapmisest.
 Eesti põllumajandusminister Helir-Valdor Seeder alustas neli päeva kestvat visiiti Saksamaal Berliinis, et osaleda maailma suurimal põllumajandusnäitusel Internationale Grüne Woche.
 Eesti Ametiühingute Keskliidu volikogu esimeheks valiti Peep Peterson.
 Riigikogu esimees Ene Ergma koos Riigikogu liikmete Maret Maripuu, Marko Pomerantsi, Jüri Ratase ja Jaan Õunapuuga alustas ametlikku neli päeva kestvat visiiti Gruusias.
 Eesti Karskusliit nimetas 2011. aasta tegijaks oma doktoritöös radikaalset alkoholi maksustamist soovitanud Sisekaitseakadeemia õppejõu Indrek Saare.
 Tallinnas Riigikogu hoone ees toimus Eesti Päästeala Töötajate Ametiühingu ning Riigi- ja Omavalitsusasutuste Töötajate Ametiühingute Liidu korraldatud ühismeeleavaldus, millega avaldati toetust päästeteenistuse seaduse muudatustele, mis peaksid tagama eriti ohtlikku tööd teinud päästjatele varasema vanaduspensioni.

20. jaanuar

 Boliivia allkirjastas lepingu Ameerika Ühendriikide ja Brasiiliaga, mille eesmärk on koordineerida tegevust kokaiini tootmise piiramisel. 
 Kasahstani president Nursultan Nazarbajev viis läbi valitsusreformi, likvideerides turismi- ja spordiministeeriumi ning side- ja informatsiooniministeeriumi. Välja vahetati keskkonnakaitse-, majandusliku arengu ja justiitsministeeriumi juhtkonnad.
 Lõuna-Sudaan peatas pingeliste suhete tõttu Sudaaniga naftaekspordi. Vastavalt lepetele kasutab Lõuna-Sudaan nafta tarnimiseks Sudaani taristut, kuid taristu kasutamise hinnas ei ole suudetud kokkuleppele jõuda.
 Läti pealinnas Riias põrkasid kokku president Andris Bērziņši ja seimi spiikri Solvita Āboltiņa ametiautod. Kumbki võimukandja õnnetuses vigastada ei saanud, sest nad olid kokkupõrke ajaks juba autodest väljunud.
 Nigeeria põhjaosas Kano linnas toimusid korrakaitse- ja julgeolekuametkondade vastu suunatud pommirünnakud, mille sihtmärkideks olid neli politseijaoskonda, riikliku julgeolekuteenistuse peakorter ja immigratsiooniamet. Kuigi esialgu teatasid meediakanalid vaid 7 inimese hukkumisest, sai täpsustatud andmetel surma umbes 150 inimest. Vastutuse rünnakute eest võttis islamistlik terrorirühmitus Boko Haram.
 Somaalia ja Aafrika Liidu väed ründasid pealinna Muqdisho läheduses islamiliikumise aş-Şabāb positsioone, saavutades kontrolli islamiliikumise kolme baasi üle. Operatsioonis osales umbes 1000 sõdurit ja 20 tanki.
 Ungari peaminister Viktor Orbán teatas, et on valmis Euroopa Komisjoni survel taanduma Ungari keskpanga reformimise kavast.
 Venemaal ametlikul visiidil viibinud Palestiina omavalitsuse president Maḩmūd ‘Abbās teatas, et Jeeriko linnas on ühele linna tänavatest antud Venemaa presidendi Dmitri Medvedevi nimi. Tänava nimi olevat muudetud linnaelanike soovil.
 Eestis oli viimane päev 2012. aasta riigieksamitele registreerumiseks.

21. jaanuar

 Ameerika Ühendriikides Lõuna-Carolina osariigis toimusid 2012. aasta presidendivalimiste eelvalimised, millel osalesid Vabariikliku Partei presidendikandidaadiks pürgivad poliitikud. Võidukas oli Newt Gingrich, senine eelvalimiste soosik Mitt Romney jäi teisele kohale.
 Austraalia peaministri Julia Gillardi valitsus kaotas enamuse parlamendis, sest Tasmaaniat esindav sõltumatu saadik Andrew Wilkie loobus valitsuskoalitsiooni toetamisest. Saadikut pahandas peaministri taganemine lubadusest kehtestada rangemad piirangud mänguautomaatidele.
 Egiptuses avalikustati parlamendivalimiste tulemused. Valimiste võitjaks osutus Muslimi Vennaskonnaga seotud erakond Vabaduse ja Õigluse Partei, mis kogus umbes 47% antud häältest.
 Ekvatoriaal-Guineas Bata linnas Estadio de Bata staadionil algasid piduliku avamistseremooniaga 2012. aasta Aafrika rahvaste karikavõistlused jalgpallis, mille mängud leiavad aset Ekvatoriaal-Guineas ja Gabonis.
 Hollandist pärit 16-aastane Laura Dekker lõpetas Sint Maartenil aasta aega kestnud ümbermaailmareisi. Dekker sooritas ümbermaailmareisi üksi jahi pardal ja on teadaolevalt noorim inimene, kes on sellega hakkama saanud.
 Jeemeni parlament kiitis heaks seaduseelnõu, millega antakse ametist lahkuvale presidendile ‘Alī ‘Abdullāh Sāliḩile immuunsus kriminaalsüüdistuste vastu.
 Mehhiko lõunaosa tabas kohaliku aja järgi kell 12.27 6,2-pallise magnituudiga maavärin, mille epitsenter asus Vaikses ookeanis 35 kilomeetri kaugusel Mapastepeci linnast. Põhiliselt oli maavärinat tunda Chiapase osariigis, ent tõuked ulatusid ka El Salvadori pealinna San Salvadorini.
 Rootsis teatas oma tagasiastumisest Sotsiaaldemokraatliku Töölispartei esimees Håkan Juholt, kes oli oma kümnekuise ametiaja kestel segatud arvukatesse skandaalidesse.
 Türgi kirurgid sooritasid Akdenizi Ülikooli haiglas riigi esimese eduka näosiirdamisoperatsiooni.
 Ungari pealinnas Budapestis toimus vähemalt 100 000 osavõtjaga meeleavaldus, millega avaldati toetust Euroopa Komisjoni süüdistuste alla sattunud peaminister Viktor Orbánile ja tema valitsuskabinetile. Meeleavaldajad nõudsid Euroopa Liidult Ungari iseseisvuse austamist.

22. jaanuar

 Bulgaarias astus ametisse president Rosen Plevneliev.
 Horvaatias toimus rahvahääletus Euroopa Liiduga ühinemise küsimuses. Liitumise poolt hääletas umbes 66% referendumil osalenutest.
 Jeemeni president ‘Alī ‘Abdullāh Sāliḩ lahkus riigist, et suunduda ravile Ameerika Ühendriikidele. Lahkumise päeval pidas ta televisioonis üle kantud kõne, milles palus andeks oma 33-aastase võimuperioodi eksimuste ja puuduste pärast.	
 Soomes toimus presidendivalimiste esimene voor. Valimiste teise vooru pääsesid edasi Rahvusliku Koonderakonna kandidaat Sauli Niinistö (37% häältest) ja Rohelise Liidu kandidaat Pekka Haavisto (18,8% häältest).

23. jaanuar

 Euroopa Liidu välisministrid kiitsid Brüsselis heaks naftaembargo Iraani suhtes ja tühistasid Birma juhtivatele poliitikutele kehtinud viisakeelud.
 Rahvusvaheline Kriminaalkohus otsustas alustada kohtumenetlust nelja kõrge Keenia riigiametniku suhtes, keda peetakse vastutavaks 2007. aasta valimistele järgnenud vägivalla eest. Süüdistatavate seas on ka riigi rahandusminister Uhuru Kenyatta.
 Egiptuse pealinnas Kairos kogunes esimesele istungile Egiptuse parlamendi uus koosseis, mis valiti 2011. aasta parlamendivalimistel.	
 Prantsusmaa parlamendi ülemkoda Senat kiitis häältega 127:86 heaks seaduseelnõu, mis kriminaliseerib armeenlaste genotsiidi eitamise, nähes selle eest ette kuni üheaastase vanglakaristuse ja rahatrahvi summa 45 000 eurot.	
 Venemaal Sotšis toimus Venemaa presidendi Dmitri Medvedevi, Armeenia presidendi Serž Sargsjani ja Aserbaidžaani presidendi İlham Əliyevi kohtumine, millel arutati võimalusi Mägi-Karabahhi konflikti lahendamiseks.
 Eesti president Toomas Hendrik Ilves alustas kahepäevast ametlikku visiiti Rootsis.

24. jaanuar

 Euroopa Nõukogu Parlamentaarse Assamblee monitooringukomitee esimeheks valiti Andres Herkel.
 Rumeenias nimetati eelmisel päeval ametist vabastatud Teodor Baconschi asemel uueks välisministriks Cristian Diaconescu.
 Somaalias Beledweyne linnas korraldas islamiliikumine aş-Şabāb rünnaku Etioopia sõjaväebaasile. Islamiliikumine ise väitis, et tappis 10 Etioopia sõdurit.
 Süüria nõustus pikendama riigis tegutseva Araabia Liiga vaatlejate missiooni mandaati kuni 23. veebruarini.
 Eesti välisminister Urmas Paet ja Soome väliskaubandusminister Alexander Stubb alustasid kolmepäevast ühisvisiiti Indoneesias.
 Eestis viibis töövisiidil Soome majandusminister Jyri Häkämies, kes kohtus siin majandus- ja kommunikatsiooniministri Juhan Partsi, haridus- ja teadusministri Jaak Aaviksooga ning regionaalministri Siim-Valmar Kiisleriga.
 Eestis viibis töövisiidil Tansaania siseminister Shamsi Vuai Nahodha, et tutvuda siinsete e-riigi lahendustega.

25. jaanuar

 Ameerika Ühendriikide merevägi korraldas öösel Somaalias sõjalise operatsiooni, millega vabastati kolm kuud varem islamistide poolt pantvangi võetud kaks humanitaarabitöötajat, ameeriklane Jessica Buchanan ja taanlane Poul Thisted.
 Ameerika Ühendriikide Kongressi Esindajatekojast lahkus Arizona osariiki esindanud Demokraatliku Partei saadik Gabrielle Giffords, kes oli 8. jaanuaril 2011 langenud talle raskeid vigastusi põhjustanud tulistamise ohvriks.
 Egiptuse pealinnas Kairos osalesid tuhanded inimesed rahvakogunemistel, millega tähistati president Ḩusnī Mubāraki kukutamisteni viinud rahvarahutuste puhkemise esimest aastapäeva. 
 Lõuna-Sudaani valitsus avalikustas, et on jõudnud Keeniaga kokkuleppele naftatorujuhtme rajamises Lõuna-Sudaanist Keeniale kuuluvasse Lamu sadamasse ja plaanib trassi käiku anda umbes aasta pärast.
 Nigeeria president Goodluck Jonathan vabastas ametist riigi politseiülema kindral Hafiz Ringimi ja saatis ta erru.
 Šotimaa valitsusjuht Alex Salmond avalikustas küsimuse, mida tema valitsus kavatseb küsida 2014. aastaks kavandataval iseseisvusreferendumil. Küsimus esitatakse kujul: "Kas te olete nõus, et Šotimaa peaks olema iseseisev riik?"
 Tadžikistani president Emomalii Rahmon vahetas välja majandusliku arengu ministeeriumi ja keskpanga juhtkonna.
 Ukrainas otsustas Dnipropetrovski linnanõukogu anda ühele linna tänavatest Leonid Brežnevi nime.
 Venemaal vabastas Orjoli linnanõukogu ametist linnapea Viktor Safjanovi, kelle tegevuses oli oblasti kuberneri algatatud kontroll tuvastanud olulisi rikkumisi ja korruptsiooni elemente.
 Venemaa keskvalimiskomisjon kinnitas miljardär Mihhail Prohhorovi ametlikult kandidaadiks 2012. aasta presidendivalimistel.
 Eestis Tallinnas, Tartus, Pärnus ja Võrus toimusid ulatuslikud õpilaste ja üliõpilaste meeleavaldused, millega avaldati meelt valitsuskoalitsiooni algatatud kõrgharidusreformi eelnõu vastu.

26. jaanuar

 Guatemalas määrati koduaresti endine diktaator ja sõjaväejuht Efraín Ríos Montt, keda süüdistatakse genotsiidi korraldamises ja inimsusvastastes kuritegudes, mis pandi toime tema võimuperioodil 1982–1983.
 Indias suri Kerala osariigi kuberner M.O. Hasan Farook Maricar. Kuberneri kohusetäitjana jätkas juba alates 16. jaanuarist Kerala kuberneri kohuseid täitnud Karnataka kuberner Hansraj Bhardwaj.
 Keenias astus tagasi rahandusminister Uhuru Kenyatta, kelle üle Rahvusvaheline Kriminaalkohus soovib kohut mõista. Rahandusministri kohuseid asus täitma Njeru Githae.
 Paapua Uus-Guinea pealinnas Port Moresbys vahistasid tagandatud peaministrile Michael Somarele ustavad sõjaväelased erukoloneli Yaura Sasa juhtimisel armee ülemjuhataja Francis Agwi ja nõudsid Somare ametisse ennistamist. Mäss lõpetati hiljem samal päeval.
 Eesti majandus- ja kommunikatsiooniminister Juhan Parts alustas kahepäevast töövisiiti Berliinis, kus ta kohtus Saksamaa transpordi- ja ehitusministri Peter Ramsaueriga.
 Eesti president Toomas Hendrik Ilves võttis vastu Angola suursaadiku Brito Antonio Sozinho, Argentina suursaadiku Daniel Pierini ja Egiptuse suursaadiku Mohamed Abdel Hameed Kassemi volikirjad.
 Eesti valitsus vabastas ametist Hiiu maavanema Hannes Maaseli. Maaseli vabastamise põhjuseks sai halb koostöö regionaalministri Siim-Valmar Kiisleriga.

27. jaanuar

 Afganistani president Ḩāmid Karzay pidas Pariisis kõnelusi Prantsusmaa presidendi Nicolas Sarkozyga Prantsusmaa vägede Afganistani missiooni lõpetamise üle.
 Hispaania lennufirma Spanair teatas tegevuse lõpetamisest, põhjendades seda rahaliste raskustega ja Kataloonia omavalitsuse otsusega lennufirma tegevuse doteerimine lõpetada.
 Hollandis vabastati ennetähtaegselt vanglast kuritegeliku rühmituse juht Willem Holleeder, kes oli kandnud karistust õlletööstur Freddy Heinekeni röövimise eest 1983. aastal.
 Lätis arestis Riia ringkonnakohus 47,2% lennufirma airBaltic aktsiatest, mille omanikuks on Läti riik. Aktsiad arestiti vastavalt nende aktsiate varasema omaniku Baltic Aviation Systems taotlusele, sest peab aktsiate omandamise viisi riigi poolt ebaseaduslikuks.
 Nigeerias tagandas riigi ülemkohus ametist Adamawa, Bayelsa, Cross Riveri, Kogi ja Sokoto osariikide kubernerid, sest nad olid ületanud oma nelja-aastase ametiaja. 
 Norra peaminister Jens Stoltenberg esines rahvusvahelise holokaustipäeva puhul ametliku avaldusega, milles vabandas juutide ees norralaste osaluse pärast Teise maailmasõja ajal juutide vastu suunatud repressioonides.
 Senegali ülemkohus otsustas, et riigi president Abdoulaye Wade võib ka kolmandaks ametiajaks presidendiks kandideerida. Ühtlasi teatas kohus, et tuntud laulja Youssou N'Dour ei saa nõuetele mittevastavuse tõttu valimistel kandideerida. Kohtu otsuse teatavaks tegemise järel puhkesid riigis ulatuslikud meeleavaldused ja rahutused.
 Venemaa keskvalimiskomisjon keeldus registreerimast 2012. aasta presidendivalimisteks opositsioonipoliitikute Grigori Javlinski ja Dmitri Mezentsevi kandidatuure. Komisjon põhjendas oma otsust kontrollimisel ilmnenud ulatusliku praagiga kandidaatide toetuseks täidetud allkirjalehtedel.
 Eesti kaitseminister Mart Laar viibis ühepäevasel töövisiidil Lätis, kus ta kohtus Läti kaitseministri Artis Pabriksi ja Seimi riigikaitsekomisjoni esimehe Ainars Latkovskisega.
 Eesti sotsiaalminister Hanno Pevkur allkirjastas Taani pealinnas Kopenhaagenis kaheaastase lepingu Eesti ja Maailma Terviseorganisatsiooni vahel.
 Tallinnas Karu tänaval Eesti Juudi Kogukonna hoones toimus rahvusvahelise holokaustipäeva puhul memoriaali "Mälestusgalerii" avamine, millel osales ka peaminister Andrus Ansip.

28. jaanuar

 Afganistani president Ḩāmid Karzay pidas Suurbritannia peaministri David Cameroniga tema maaresidentsis Chequersis kõnelusi Suurbritannia vägede Afganistanist lahkumise küsimuses.
 Austraalia lahtistel meistrivõistlustel tennises võitis valgevenelane Viktorija Azarenka tulemusega 6:3 – 6:0 finaalmängus Marija Šarapovat ja tuli sellega naiste üksikmängus Austraalia meistriks.
 Etioopia pealinnas Addis Abebas avati uus Aafrika Liidu administratiivhoone. Hoone ehitus läks maksma umbes 200 miljonit USA dollarit ja seda rahastas täies mahus Hiina Rahvavabariik. 
 Paapua Uus-Guineas vahistati 26. jaanuari sõjaväelise riigipöördekatse juht kolonel Yaura Sasa. Järgmisel päeval esitati talle ka ametlik süüdistus mässu organiseerimises.
 Sloveenia parlament kinnitas häältega 51:39 riigi peaministriks Janez Janša ja tegi talle ülesandeks valitsuse moodustamise.
 Suurbritannias Sheffieldis võitis 2012. aasta Euroopa meistrivõistlused iluuisutamises meeste üksiksõidus Venemaa esindaja Jevgeni Pljuštšenko. Eestit esindanud Viktor Romanenkov saavutas oma senise karjääri parima tulemuse ja sai 23. koha.
 Venemaa välisminister Sergei Lavrov allkirjastas Jaapanis kokkuleppe, mille kohaselt hakkab kahe riigi vahel kehtima lihtsustatud viisarežiim. 
 Eestis Tallinnas Nokia kontserdimajas toimus Isamaa ja Res Publica Liidu suurkogu, kus erakonna uueks esimeheks valiti Urmas Reinsalu. Erakonna aseesimeesteks valiti Ene Ergma, Juhan Parts ja Tõnis Lukas, senine erakonna esimees Mart Laar valiti erakonna auesimeheks.
 Pärnus teatris Endla toimus Eesti Kultuurkapitali aastaauhindade üleandmistseremoonia.
 Viljandi maakonnas Kõpus toimunud suures tulekahjus sai ulatuslikke kahjustusi Kõpu vallavalitsuse hoone, mis tuli põlengu tagajärjel hiljem lammutada.

29. jaanuar

 Aafrika Liidu uueks esimeheks valiti Benini president Yayi Boni.
 Ameerika Ühendriikides California osariigis Oaklandis puhkesid kokkupõrked politsei ja kapitalismivastastes Occupy Oakland meeleavaldustes osalejate vahel. Politsei kasutas meeleavaldajate vastu pisargaasi, vahistati enam kui 100 inimest.
 Ameerika Ühendriikides Los Angeleses toimus Ekraaninäitlejate Gildi auhindade üleandmistseremoonia. Parimaks meesnäitlejaks tunnistati Jean Dujardin rolli eest filmis "Artist" ja parimaks naisnäitlejaks Viola Davis rolli eest filmis "Koduabiline".
 Austraalia lahtistel meistrivõistlustel tennises võitis serblane Novak Đoković tulemusega 5:7, 6:4, 6:2, 6:7, 7:5 finaalmängus hispaanlast Rafael Nadali ja tuli sellega meeste üksikmängu arvestuses Austraalia meistriks. Finaalmäng kestis kokku 5 tundi 53 minutit.
 Egiptuses algasid parlamendi ülemkoja valimised.
 Kreeka valitsus lükkas tagasi Saksamaa ettepanekud, mille kohaselt saaks Euroopa Komisjoni eelarvevolinik vetoõiguse Kreeka fiskaalpoliitika üle.
 Venemaal Moskva ringteel toimus protestiaktsioon, millest võttis eri andmetel osa 300–3000 autojuhti. Valgeid linte, loosungeid ja signaale kasutades nõuti kolme tunni kestel 2011. aasta Riigiduuma valimiste tulemuste tühistamist ning peaminister Vladimir Putini taandumist presidendivalimistelt.
 Venezuela president Hugo Chávez lubas oma iganädalases raadioesinemises riigistada kõik pangad, mis keelduvad rahastamast tema valitsuse algatatud põllumajanduse arendamise projekte.
 Eestis Tallinnas Estonian Business Schooli hoones toimus Vene Erakonna Eestis kongress, millel otsustati toetada ühinemist Sotsiaaldemokraatliku Erakonnaga.

30. jaanuar

 Belgias Brüsselis toimus Euroopa Ülemkogu istung. 25 liikmesriiki otsustasid allkirjastada fiskaalkokkuleppe, mille eesmärk on tulevikus Euroopa riigivõlakriisi taoliste finantskriiside kordumist vältida. Suurbritannia ja Tšehhi kokkuleppega ei ühinenud.
 Indias Pandžabi ja Uttarakhandi osariikides toimusid kohalikud valimised.
 Kataris algasid läbirääkimised Ameerika Ühendriikide ja Afganistani islamiliikumise Ţālebān vahel.
 Somaalia islamiliikumine aş-Şabāb keelustas enda kontrolli all olevatel aladel Rahvusvahelise Punase Risti tegevuse. Punasele Ristile pandi süüks kõlbmatu toiduabi jagamist ja islamiliikumise alusetut süüdistamist inimeste abistamise takistamises.
 Lätis Riias toimus Baltimaade põllumajandusministrite kohtumine.
 Süüria valitsus nõustus Venemaa välisministeeriumi ettepanekuga alustada Süüria opositsiooniga Moskvas rahukõnelusi, kuid Süüria opositsioonilisi jõude esindav Rahvusnõukogu lükkas selle ettepaneku hiljem samal päeval tagasi.
 Venemaal Amuuri oblastis sõitis kohaliku aja järgi kell 23.30 teelt välja naftat vedanud kaubarong ja osad selle vagunid süttisid põlema. Tulekahju õnnestus järgmise päeva hommikuks kustutada, keegi õnnetuses vigastada ei saanud.
 Venezuela võimud teatasid, et on lõpetanud riigi kullavarude kodumaale tagasitoomise Euroopa ja Ameerika Ühendriikide pankadest. Kokku toodi välispankadest riiki tagasi 176 tonni kulda, mille rahaliseks väärtuseks oli umbes 9 miljardit USA dollarit.
 Eestis viibis lahkumisvisiidil Soome president Tarja Halonen, kes kohtus siin Eesti presidendi Toomas Hendrik Ilvesega.
 Tallinna linnapea Edgar Savisaar murdis oma kodutalus Hundisilmal linde toites jalaluu. 

31. jaanuar

 Ameerika Ühendriikides Florida osariigis toimusid 2012. aasta presidendivalimiste eelvalimised, millel osalesid Vabariikliku Partei presidendikandidaadiks pürgivad poliitikud. Eelvalimised võitis ülekaalukalt Mitt Romney, kogudes umbes 47% häältest. Teiseks jäänud Newt Gingrich sai 32% häältest.
 Eurostati avaldatud andmete kohaselt oli tööpuudus euroalal saavutanud 2011. aasta lõpuks rekordilise taseme, ulatudes 10,4 protsendini. Euroopa Liidus tervikuna oli tööta 9,9% tööealisest elanikkonnast.
 Iisraeli peaminister Binyamin Netanyahu valiti tagasi parempoolse erakonna Likud esimeheks.
 Poola president Bronisław Komorowski vabastas ametist sõjaväe peaprokuröri Krzysztof Parulski
 Prantsusmaal algatati menetlus armeenlaste genotsiidi eitamist kriminaliseeriva seaduse jõustamise peatamiseks. Prantsusmaa parlamendi ülemkojas koguti seaduse vastu 76 allkirja ja alamkojas 65 allkirja, mille tulemusel läheb seadus läbivaatamisele Prantsusmaa Konstitutsiooninõukogusse.
 Türgi sadamalinna Zonguldaki lähistel Mustal merel läks tormis ümber Kambodža lipu all sõitnud kaubalaev, kadunuks jäi 10 Poola päritolu meeskonnaliiget.
 Venemaa ja Hiina vastuseisu tõttu ei suutnud ÜRO Julgeolekunõukogu vastu võtta resolutsiooni, mis oleks kutsunud Süüria võime üles lõpetama vägivalda riigis ja teinud president Bashār al-Asadile ettepaneku tagasi astuda. Mõlemad riigid pidasid lubamatuks rahvusvahelist sekkumist Süüria siseasjadesse.

 2012-01